ธปท.เชียร์ตลาดการเงินไทยใช้ดอกเบี้ยไบบอร์
ธปท.หนุนตลาดการเงินไทยใช้ดอกเบี้ยไบบอร์กู้ยืมและอ้างอิงการทำธุรกรรมมากขึ้น หวังให้ใช้ไบบอร์แทนเอ็มแอลอาร์ในอนาคต
14 ก.พ. 2556

ธปท.หนุนตลาดการเงินไทยใช้ดอกเบี้ยไบบอร์กู้ยืมและอ้างอิงการทำธุรกรรมมากขึ้น หวังให้ใช้ไบบอร์แทนเอ็มแอลอาร์ในอนาคต 
นายประสาร ไตรรัตน์วรกุล ผู้ว่าการธนาคารแห่งประเทศ (ธปท.) กล่าวว่า ธปท.จะพยามผลักดันให้ตลาดการเงินไทยหันมาใช้อัตราดอกเบี้ยอ้างอิงในตลาดกรุงเทพ (ไบบอร์) ในการทำธุรกรรมเงินบาททั้งในระยะสั้นและระยะยาวมากขึ้นในวงกว้าง เพราะดอกเบี้ยไบบอร์มีเสถียรภาพช่วยลดผลกระทบจากปัจจัยในต่างประเทศที่ควบคุมไม่ได้ ให้มีการสร้างพื้นฐานรองรับดอกเบี้ยอ้างอิงใหม่ โดยปัจจุบันมีการใช้ไบบอร์คืบหน้ามากขึ้นพอสมควรในด้านความน่าเชื่อถือ
"ในปีนี้ ธปท.มีแผนพัฒนาให้ใช้ดอกเบี้ยไบบอร์ในธุรกรรมมากขึ้น เช่น ใช้ในการให้สินเชื่อ ใช้แทนอัตราดอกเบี้ยซื้อป้องกันความเสี่ยงเงินบาท(THB FIX) ใช้แทนอัตราดอกเบี้ยลูกค้ารายใหญ่ชั้นดี(MLR) ใช้ป้องกันความเสี่ยงอัตราดอกเบี้ย (Interbank Swap) ส่งเสริมการอ้างอิงการลงทุน ตลาดตราสารหนี้ที่คิดอัตราดอกเบี้ยลอยตัว ฯลฯ ซึ่งหากนำมาอ้างอิงในตลาดสินเชื่อแทนMLRได้ก็อาจจะช่วยให้ดอกเบี้ยการกู้ยืมสะท้อนดอกเบี้ยที่แท้จริงในไทยมากขึ้นและอาจจะถูกลงด้วย เพราะดอกเบี้ย MLR จะบวกพรีเมียมจึงมักให้กู้แกรายใหญ่ที่อาจเสี่ยงน้อยแบบMLR ลบ  แต่ถ้าใช้ไชอร์ซึ่งเป็นดอกเบี้ยแท้จริงที่ต่ำกว่าอาจจะให้กู้เป็นไบบอร์บวกซึ่งก็ยังอาจจะถูกกว่าMLRลบอยู่ดี ซึ่งตอนนี้ก็มีการใช้บ้างแล้ว เช่นธนาคสรกรุงไทย " นายประสารกล่าว 
ทั้งนี้ ธปท.ได้มอบรางวับ Bibor Awards 2012 ให้กับสถาบันการเงิน 7 แห่งที่มีการใช้ดอกเบี้ยไบบอร์จริง ประกอบด้วย 1.ธกส.ได้รับรางวัล  Bibor Awards for Best Interbank Dealer สำหรับธนาคารที่ทำธุรกรรมให้กู้ยืมระหว่างธนาคารระยะ 3 เดือนขึ้นไปมากที่สุด และมีส่วนต่างดอกเบี้ยไบบอร์ฟิกส์ต่ำที่สุด 2.ธนาคารกรุงไทย ได้รางวัลธนาคารที่ให้สินเชื่อแกภาครัฐและเอกชนโดยอ้างอิงดอกเบี้ยไบบอร์มากที่สุด 3.ธนาคารแห่งโตเกียว-มิตซูบิชิยูเอฟเจ สาขากรุงเทพ ได้รางวัลซื้อขายพันธบัตรดอกเบี้ยลอยตัว(Floating Rate Bond) สูงที่สุด 
4.ธนาคารแสตนดาร์ดชาร์เตอร์ด(ไทย) ได้รางวัลธนาคารที่ออกแบบผลิตภัณฑ์ทางการเงินที่อ้างอิงดอกเบี้ยไบบอร์สูงที่สุด 5.ธนาคารทหารไทย ได้รางวัลชมเชยที่มีบทบาทส่งเสริมการทำธุรกรรมการกู้ยืมระหว่างธนาคารที่อ้างอิงไบบอร์ 6.ธนาคารกรุงเทพ ได้รางวัลชมเชยที่มีบทบาทในการผลักดันให้ใช้ไบบอร์ในการทำธุรกรรมสินเชื่อของธนาคารอ้างอิงไบบอร์ และ7.ธนาคารแสตนดาร์ดชาร์เตอร์ด(ไทย)ได้รางวัลชมเชยที่มีบทบาทในการผลักดันการทำธุรกรรมที่อ้างอิงไบบอร์